Δολοφονία του Μανώλη Παπαδόσηφου

Ο Μανώλης Παπαδόσηφος (1955 ή 1956 - 7 Αυγούστου 1983) ήταν Έλληνας κάτοικος του Ρεθύμνου, που στις 7 Αυγούστου του 1983 δολοφονήθηκε από τον Γιάννη Βενιεράκη σε συνάντησή τους λόγω φιλονικίας. Ο Βενιεράκης καταδικάστηκε σε ισόβια κάθειρξη. Στης 20 Δεκεμβρίου 1988, ο πατέρας του Παπαδόσηφου, Γιάννης, πυροβόλησε και δολοφόνησε τον Βενιεράκη κατά την διάρκεια της δίκης. Καταδικάστηκε σε 14 έτη φυλάκισης με την κατηγορία φόνου εκ προμελέτης. Αποφυλακίστηκε 5 χρόνια αργότερα και συνέχισε να ζει στο Ρέθυμνο, μέχρι τον Θάνατό του το 2012.

 Λίγα πράγματα μας είναι γνωστά, τόσο για τον Παπαδόσηφο, όσο και για τον Βενιεράκη. Λαμβάνοντας υπόψιν ότι ο Παπαδόσηφος ήταν 27 χρονών την ημερομηνία της δολοφονίας του (7 Αυγούστου 1983), θα έπρεπε να είχε γεννηθεί το 1955 ή το 1956. Αναφέρεται ότι ο Παπαδόσηφος γνώριζε ξένες γλώσσες και έπαιζε πιάνο, όμως, άλλα στοιχεία όσον αφορά τα παιδικά του χρόνια και άλλες πτυχές της ζωής του μέχρι την δολοφονία του (πότε και που γεννήθηκε, κλπ.), δεν μας είναι γνωστά. Αντιθέτως, ο Βενιεράκης, αναφερόταν ως "τσαμπουκάς", ηλικίας 37 ετών την στιγμή του φόνου του Μανώλη (ενδεχομένως είχε γεννηθεί το 1946), αλλά ομοίως αγνώστων λοιπών στοιχείων. Σύμφωνα με τα ίδια τα λόγια του πατέρα του Παπαδόσηφου, τα δύο παιδιά ήταν κοντινοί φίλοι και επισκεπτόταν τακτικά ο ένας το σπίτι του άλλου. Αλλά μετά από κάμποσο καιρό, ο Βενιεράκης ενεπλάκη σε "βρωμοδουλειές", με αποτέλεσμα να τον κάνουν όλοι πέρα. Λίγο καιρό αργότερα, μια γυναίκα φαίνεται να παρουσιάστηκε στην ζωή των δύο νέων, με αποτέλεσμα να φιλονικούν συχνά. Οι δύο νέοι συναντήθηκαν την μοιραία στιγμή σε καφετέρια στο Ρέθυμνο. Αφού βρέθηκαν στο πατάρι του μαγαζιού, λίγα λεπτά αργότερα ο Βενιεράκης πυροβόλησε θανάσιμα τέσσερις φορές τον Μανώλη Παπαδόσηφο στο στήθος. Ο πατέρας του Μανώλη, Γιάννης ειδοποιήθηκε, και έσπευσε στο νοσοκομείο να τον δει. Αλλά ήταν πολύ αργά∙ ο Μανώλης Παπαδόσηφος ήταν ήδη νεκρός όταν έφτασε στο νοσοκομείο. Ο Βενιεράκης συνελήφθη από τις αρχές και καταδικάστηκε πρωτόδικα σε ισόβια. Αλλά λόγω φόβων πιθανών επεισοδίων μεταξύ των δύο οικογενειών, αποφασίστηκε η δίκη να γίνει στην Αθήνα. Ήταν 20 Δεκεμβρίου 1988, όταν στο Εφετείο Πειραιά, ξεκίνησε η διαδικασία της δίκης του Βενιεράκη. Κατά την διάρκεια της δίκης, ο Γιάννης Παπαδόσηφος σηκώθηκε όρθιος και με ένα όπλο πυροβόλησε πέντε φορές τον Βενιεράκη. Όταν ο Βενιεράκης έπεσε κάτω νεκρός, ο Παπαδόσηφος ηρέμησε, αλλά καταδικάστηκε σε 14 χρόνια με την κατηγορία φόνου εκ προμελέτης. Αργότερα η ποινή μειώθηκε στα 8 και πέντε χρόνια από την φυλάκισή του αποφυλακίστηκε. Ουδέποτε μετάνιωσε την δολοφονία του Βενιεράκη, δηλώνοντας χαρακτηριστικά ότι "Θα τον ξανασκότωνε, εάν ξαναζωντάνευε". Το πως έκρυψε το όπλο με τον οποίο ο Παπαδόσηφος σκότωσε τον δολοφόνο του γιου του, απασχόλησε πολύ. Συγκεκριμένα, το όπλο ήταν ένα γερμανικό λούγκερ, το οποίο είχε αρπάξει από στρατιώτη της Βέρμαχτ κατά την Μάχη της Κρήτης, μαζί με τον πατέρα του. Ο ίδιος δεν αποκάλυψε ποτέ που το έκρυψε, (σε συνέντευξή του δήλωσε απλά "το είχα πάνω μου"). Σύμφωνα, όμως, με έναν δημοφιλή αστικό μύθο, ενώ οι αστυνομικοί τον έψαχναν τακτικά για τυχόν οπλοκατοχή, δεν έψαξαν την πλούσια γενειάδα του, (πιθανόν λόγω σεβασμού) την οποία είχε αφήσει λόγω πένθους. Εκεί, σύμφωνα με την εν λόγω υπόθεση, είχε κρύψει το όπλο που σκότωσε τον Βενιεράκη. Ο Γιάννης Παπαδόσηφος (1925 - 2 Μαΐου 2012) γεννήθηκε στον Καλλικράτη Χανίων (Επαρχία Σφακίων), αλλά αργότερα μετακόμισε στα Μυσίρια Ρεθύμνου. Σε ηλικία 15-16 ετών πολέμησε στην Μάχη της Κρήτης μαζί με τον πατέρα του, από όπου προμηθεύτηκε το περιβόητο πιστόλι με τον οποίο σκότωσε τον Γιάννη Βενιεράκη, μαζί με άλλο ένα πιστόλι, ένα τουφέκι, μια κάσα φισέκια και το αλεξίπτωτο. Παντρεύτηκε και απέκτησε τέσσερα παιδιά. Απεβίωσε στις 2 Μαΐου 2012 σε ηλικία 87 ετών. . A.· Ξυριτάκης, Δημήτρης Α. (2011). Λόγω τιμής : ιστορικές Κρητικές βεντέτες (1η έκδοση). Αθήνα: Εκδόσεις Μελάνι. ISBN 978-960-9530-02-6. 756175201.